***Suvestinė redakcija nuo 2010-01-01 iki 2013-03-02***

*Įsakymas paskelbtas: Žin. 2009, Nr. , i. k. 1094090ISAK0000V-33*

**KŪNO KULTŪROS IR SPORTO DEPARTAMENTO**

**PRIE LIETUVOS RESPUBLIKOS VYRIAUSYBĖS GENERALINIO DIREKTORIAUS**

**ĮSAKYMAS**

**DĖL NACIONALINIŲ SPORTO (ŠAKŲ) FEDERACIJŲ PRIPAŽINIMO TVARKOS APRAŠO PATVIRTINIMO**

2009 m. sausio 19 d. Nr. V-33

Vilnius

Vadovaudamasis Lietuvos Respublikos kūno kultūros ir sporto įstatymo (Žin., 1996, Nr. [9-215](https://www.e-tar.lt/portal/lt/legalAct/TAR.791BF9249C9C); 2008, Nr. [47-1752](https://www.e-tar.lt/portal/lt/legalAct/TAR.082D84B08894)) 15 straipsnio 2 dalimi,

tvirtinu Nacionalinių sporto (šakų) federacijų pripažinimo tvarkos aprašą (pridedama).

GENERALINIS DIREKTORIUS ALGIRDAS RASLANAS

PATVIRTINTA

Kūno kultūros ir sporto departamento

prie Lietuvos Respublikos Vyriausybės

generalinio direktoriaus

2009 m. sausio 19 d. įsakymu Nr. V-33

**NACIONALINIŲ SPORTO (ŠAKŲ) FEDERACIJŲ PRIPAŽINIMO TVARKOS APRAŠAS**

**I. BENDROSIOS NUOSTATOS**

1. Nacionalinių sporto (šakų) federacijų pripažinimo tvarkos aprašas (toliau – šis aprašas) nustato nacionalinių sporto (šakų) federacijų (toliau – Federacijų) pripažinimo kriterijus ir tvarką, pripažintų Federacijų pareigas, siekiant išsaugoti pripažinimą.

2. Federacijas pripažįsta Kūno kultūros ir sporto departamentas.

3. Šiame apraše vartojamos sąvokos atitinka sąvokas, vartojamas Lietuvos Respublikos kūno kultūros ir sporto įstatyme (Žin., 1996, Nr. [9-215](https://www.e-tar.lt/portal/lt/legalAct/TAR.791BF9249C9C); 2008, Nr. [47-1752](https://www.e-tar.lt/portal/lt/legalAct/TAR.082D84B08894)).

**II. PRIPAŽINIMO KRITERIJAI**

4. Federacija gali būti pripažinta, jeigu ji atitinka visus šiuos kriterijus:

4.1. įsteigta ir įregistruota juridinių asmenų registre Lietuvos Respublikos teisės aktų nustatyta tvarka;

4.2. jos pavadinime vartojamas Lietuvos vardas;

4.3. jungia ne mažiau kaip trijose skirtingose Lietuvos apskrityse veikiančias to sporto (šakos) kūno kultūros ir sporto organizacijas.

*Punkto pakeitimai:*

*Nr. ,
2009-12-17,
Žin., 2009, Nr.
152-6872 (2009-12-24), i. k. 1094090ISAK000V-583*

4.4. turi parengtą ir Federacijos įstatų nustatyta tvarka patvirtintą ilgalaikį (ne mažiau kaip 10 metų) sporto šakos plėtojimo šalyje strateginį planą ir trumpalaikę (iki 4 metų) veiklos programą;

4.5. taiko sankcijas už dopingo vartojimą, organizuoja dopingo kontrolę, vykdo šviečiamąją veiklą dėl dopingo preparatų vartojimo ir kitų tarptautinių, nacionalinių sporto organizacijų uždraustų metodų naudojimo sporte;

4.6. turi pasitvirtinusi sporto (šakos) taisykles, parengtas pagal tarptautinės sporto (šakos) federacijos atitinkamas taisykles;

4.7. turi pasitvirtinusi varžybų saugumo taisykles, parengtas pagal Lietuvos Respublikos teisės aktų ir tarptautinių sporto šakų organizacijų reikalavimus;

4.8. turi išplėstą ir visuomenei prieinamą informacinę sistemą, vykdo savo srities šviečiamąją veiklą, interneto tinklalapyje pateikia aiškią informaciją apie šalies sporto (šakos) rinktinės sudarymo kriterijus ir sistemą.

**III. PRIPAŽINIMO TVARKA IR PRIPAŽINTŲ SPORTO (ŠAKŲ) FEDERACIJŲ PAREIGOS, SIEKIANT IŠSAUGOTI PRIPAŽINIMĄ**

5. Federacija, siekianti pripažinimo, Kūno kultūros ir sporto departamentui privalo pateikti šiuos dokumentus:

5.1. Federacijos kompetentingo valdymo organo prašymą dėl pripažinimo;

5.2. Federacijos įregistravimo pažymėjimą (arba teisės aktų nustatyta tvarka patvirtintą jo kopiją);

5.3. Federacijos veiklos įstatus (arba teisės aktų nustatyta tvarka patvirtintą jų kopiją);

5.4. Federacijos narių sąrašą, įrodantį kad Federacija jungia ne mažiau kaip trijose skirtingose Lietuvos apskrityse veikiančias to sporto (šakos) kūno kultūros ir sporto organizacijas;

*Punkto pakeitimai:*

*Nr. ,
2009-12-17,
Žin., 2009, Nr.
152-6872 (2009-12-24), i. k. 1094090ISAK000V-583*

5.5. Federacijos narių sąrašą;

5.6. Federacijos kompetentingo valdymo organo patvirtintą ilgalaikį sporto šakos plėtojimo strateginį planą ir trumpalaikę veiklos programą;

5.7. Federacijos kompetentingo valdymo organo patvirtintas sporto (šakos) taisykles;

5.8. Federacijos kompetentingo valdymo organo patvirtintas varžybų saugumo taisykles, parengtas pagal tarptautinių sporto šakų organizacijų reikalavimus.

6. Pripažinta Federacija, siekdama išsaugoti pripažinimą, privalo:

6.1. laikytis kūno kultūros ir sporto principų (lygiateisiškumo, žiūrovų ir sporto renginių dalyvių saugumo, dopingo draudimo, kilnaus elgesio, nešališkumo, tęstinumo);

6.2. užtikrinti, kad pratybose ir varžybose dalyvautų tik tie sportininkai ir teisėjai, kurie nustatytu laiku pasitikrino sveikatą ir pateikė nustatytos formos pažymą;

6.3. sporto varžybas vykdyti budint gydytojui ar kitam medicinos darbuotojui;

6.4. laikytis Kūno kultūros ir sporto departamento nustatytos tvarkos dėl tarptautinių sporto renginių organizavimo Lietuvoje;

6.5. užtikrinti sporto varžybų organizavimą ir vykdymą pagal tarptautinių sporto organizacijų nustatytą reglamentą, atitinkamos sporto šakos taisykles ir varžybų nuostatus;

6.6. vykdyti savo veiklos apskaitą, analizę, kaupti laimėjimų paveldą ir jį saugoti;

6.7. rengti nacionalinius čempionatus;

6.8. ne mažiau kaip 15 darbo dienų iki numatomo pagerbimo, pateikti Kūno kultūros ir sporto departamentui siūlymus pagerbti sportininkus ir kitus sportui nusipelniusius asmenis jų sportinių laimėjimų, įvairių jubiliejų ir švenčių proga;

6.9. turėti parengtas ir Federacijos įstatų nustatyta tvarka patvirtintas sportininkų perėjimo iš vieno sporto klubo į kitą sporto klubą nuostatas;

6.10. Kūno kultūros ir sporto departamentui nustatytomis datomis arba pagal atskirą Kūno kultūros ir sporto departamento prašymą pateikti:

6.10.1. kasmetinį sporto varžybų ir oficialių tarptautinių renginių kalendorių;

6.10.2. kasmet šalies sporto (šakos) rinktinių sąrašus su užduotimis sportininkams, priklausantiems šioms amžiaus grupėms:

a) svarbiausiųjų strateginių, strateginių ir kitų olimpinių sporto šakų – nacionalinių suaugusiųjų, jaunimo ir jaunių amžiaus grupėms;

b) kitų sporto šakų – nacionalinių suaugusiųjų amžiaus grupei.

6.10.3. Federacijos metinės ataskaitinės konferencijos medžiagą (darbotvarkę, ataskaitinius pranešimus, nutarimus ir kt.);

6.10.4. kitą Kūno kultūros ir sporto departamento prašomą medžiagą, būtiną bendradarbiavimui;

6.11. laikytis Kūno kultūros ir sporto departamento ir Lietuvos tautinio olimpinio komiteto patvirtintų pasirengimo olimpinėms žaidynėms programų nuostatų (įpareigojimas skirtas olimpinių sporto šakų Federacijoms);

6.12. *Neteko galios nuo 2010-01-01*

*Punkto naikinimas:*

*Nr. ,
2009-12-17,
Žin. 2009,
Nr.
152-6872 (2009-12-24), i. k. 1094090ISAK000V-583*

7. Jeigu pripažinta Federacija po pripažinimo neatitinka šio aprašo 4 punkte nustatytų kriterijų ar nevykdo šio aprašo 6 punkte nustatytų pareigų, taip pat Federaciją reorganizuojant, pertvarkant arba pradėjus teisminius ginčus dėl Federacijos vidaus veiklos, Kūno kultūros ir sporto departamentas turi teisę vienašališkai nutraukti tos Federacijos pripažinimą.

8. Sprendimus dėl Federacijų pripažinimo (nepripažinimo) ir sprendimus dėl pripažinimo nutraukimo priima Kūno kultūros ir sporto departamento generalinis direktorius nuolatinės komisijos (toliau – Komisija) teikimu. Sprendimas pripažinti Federaciją (jos nepripažinti) priimamas per 30 kalendorinių dienų nuo visų šio aprašo 5 punkte nurodytų dokumentų gavimo Kūno kultūros ir sporto departamente.

*Punkto pakeitimai:*

*Nr. ,
2009-12-17,
Žin., 2009, Nr.
152-6872 (2009-12-24), i. k. 1094090ISAK000V-583*

81. Komisija gali siūlyti Kūno kultūros ir sporto departamento generaliniam direktoriui:

81.1. pripažinti Federaciją;

81.2. pripažinti Federaciją ir nustatyti papildomą terminą (ne ilgesnį kaip 3 mėnesius) trūkstamiems dokumentams pateikti, jeigu Federacija nepateikė dokumentų, nurodytų šio aprašo 5.6, 5.7 arba 5.8 punktuose;

81.3. atidėti Federacijos pripažinimą, jeigu paaiškėja aplinkybės, nurodytos šio aprašo 7 punkte, iki šios aplinkybės išnyks.

*Papildyta punktu:*

*Nr. ,
2009-12-17,
Žin., 2009, Nr.
152-6872 (2009-12-24), i. k. 1094090ISAK000V-583*

**IV. BAIGIAMOSIOS NUOSTATOS**

9. Federacijos pripažinimas galioja ketverius metus po Kūno kultūros ir sporto departamento įsakymo įsigaliojimo.

10. Su pripažinta Federacija Kūno kultūros ir sporto departamentas gali pasirašyti bendradarbiavimo sutartį.

11. Šio aprašo 8 punkte nurodyti sprendimai gali būti skundžiami įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_

**Pakeitimai:**

1.

 Kūno kultūros ir sporto departamentas prie Lietuvos Respublikos Vyriausybės, Įsakymas

Nr. ,
2009-12-17,
Žin., 2009, Nr.
152-6872 (2009-12-24), i. k. 1094090ISAK000V-583

Dėl Kūno kultūros ir sporto departamento prie Lietuvos Respublikos Vyriausybės generalinio direktoriaus 2009 m. sausio 19 d. įsakymo Nr. V-33 "Dėl Nacionalinių sporto (šakų) federacijų pripažinimo tvarkos aprašo patvirtinimo" pakeitimo